'n Boom is 'n groot houtagtige plant met 'n kroon. Daar is nie eensgesindheid oor die presiese omskrywing van 'n boom nie. Sommige definisies verwys na die plant se hoogte (minimum 4 meter) benewens die besit van 'n stam. Dit is bekend dat sommige bome soos die moerassipres (Taxodium distichum) van die oostelike Verenigde State meer as 2 000 jaar oud kan word. Sade van bome kan ook lank oorleef. Verskeie sade van die Judese dadelpalm, 'n uitgestorwe variëteit van Phoenix dactylifera, is vanaf 1963 te Masada in Israel gevind. Die sade het volgens koolstofdatering uit die eerste, tweede en vierde eeue voor Christus dateer, asook die eerste eeu n.C.. Etlike hiervan is tog tussen 2005 en 2014 ontkiem en het lewenskragtige dadelpalms van albei geslagte opgelewer.